Daniel 9. syyskuuta 2023
**Daniel-myrsky** oli 4. syyskuuta 2023 Välimereltä alkanut myrsky, joka aiheutti kuolonuhreja Bulgariassa, Kreikassa, Turkissa ja Libyassa. Se voimistui medikaaniksi eli välimerelliseksi hirmumyrskyksi ennen saapumistaan Libyaan.

Se on Välimeren alueen mittaushistorian kuolonuhreiltaan suurin ja tuhoiltaan kallein hirmumyrsky. Se on myös kuolonuhreiltaan suurin hirmumyrsky maailmanlaajuisesti sitten vuoden 2008 Nargis-syklonin.

Erityisen pahaa jälkeä myrsky teki Libyassa jossa kuolleita on ainakin 11 000, mutta kuolleiden määrän pelätään nousevan 20 000:nteen.

Säähistoria
-----------

Myrsky syntyi Joonianmeren yllä 4. syyskuuta, ja sitä edelsivät Kreikassa rajut helteet ja maastopalot. Myrskyn taustalla oli osittain Euroopassa vallinnut sulkukorkeapaine, jonka seurauksena keskellä mannerta oli laaja korkeapaineen alue jota puristi molemmilta sivuilta matalapaine. Muodostelmasta on käytetty kreikan aakkoston Ω-kirjaimen mukaan nimitystä oomega-korkeapaine, koska se muistuttaa kyseistä kirjainta.

Myrsky jatkoi mereltä Balkanille ja iski pahiten Kreikan keskiosiin. Zagorán kylässä satoi 24 tunnissa 750 millimetriä vettä, mikä vastaa noin 18 kuukauden sadantaa. Sademäärä rikkoi Kreikan ennätyksen, joka oli syntynyt 2020 Palikíssa, jossa satoi tuolloin 644,7 millimetriä vuorokaudessa. Monin paikoin Thessaliassa sadanta oli 400–600 millimetriä vuorokaudessa.

Balkanilta myrskyi kääntyi lounaaseen ja alkoi ylittää Välimerta, missä se alkoi kehittyä hirmumyrskymaiseksi medikaaniksi. Libyan kansallisen meteorologisen keskuksen mukaan myrsky saavutti suurimman voimansa 10. syyskuuta maan koillisosassa. Tuulten nopeus oli tuolloin jopa 70–80 kilometriä tunnissa. Sateet toivat keskimäärin 150–240 millimetriä vettä vuorokaudessa, ja Beidassa sadanta oli ennätyksellisesti jopa 414,1 millimetriä.

Vaikutukset
-----------

### Kreikka

Kreikan pääministeri Kyriákos Mitsotákisin mukaan myrsky oli äärimmäinen sääilmiö. Kreikan keskiosissa myrskyn aiheuttamat rankkasateet tappoivat 15 ihmistä.

### Bulgaria

Bulgariassa ainakin neljä ihmistä on kuollut Mustanmeren rannikolla tulvissa.

### Turkki

Luoteis-Turkissa myrsky aiheutti maanvyöryn, joka tappoi vähintään seitsemän ihmistä Kırklarelin alueella.

### Libya

*Pääartikkeli: Libyan tulvat 2023*
Daniel aiheutti Libyassa merkittävää tuhoa 9.–11. syyskuuta. Parissa tunnissa Dernassa satoi vettä yli 400 millimetriä, mikä vastasi alueella puolentoista vuoden sademäärää. Kaksi patoa murtui sateiden voimasta kaupunkia halkovan joen yläjuoksulla. Avustusjärjestöjen mukaan Libyan tulvissa on kadonnut yli 10 000 ihmistä. Myrsky iski maan pohjoisrannikolle ja aiheutti tulvia. Satamakaupunki Derna tuhoutui.

Lähteet
-------

1. ↑  Storm Daniel continues to sweep through the Mediterranean Basin
2. ↑  A. B. C. Libya flooding deaths top 11,000 as thousands reported missing *ABC News*. Viitattu 19.9.2023. (englanniksi)
3. 1 2  Nurila, Timo: Libyan tulvat: Kuolleita jopa 20 000 – Suomi lähettää telttoja *iltalehti.fi*.  14.9.2023. Alma Media Oyj. Viitattu 15.9.2023.
4. ↑  Mätänevien ruumiiden pelätään aiheuttavan tauti­epidemian Libyassa – paikalliset etsivät läheisiään mudasta
5. 1 2  Papadimas, Lefteris & Chestney, Nina: Mediterranean's devastating Storm Daniel may be harbinger of storms to come *reuters.com*.  12.9.2023. Reuters. Viitattu 15.9.2023. (englanniksi)
6. 1 2  Hulton, Faye: Weather tracker: Omega block brings torrential rain to Greece and Spain *The Guardian*.  8.9.2023. Guardian News & Media Limited. Viitattu 15.9.2023. (englanniksi)
7. 1 2 3  Storm Daniel leads to extreme rain and floods in Mediterranean, heavy loss of life in Libya  12.9.2023. World Meteorological Organization.  Arkistoitu 14.9.2023. Viitattu 15.9.2023. (englanniksi)
8. ↑  Bröijer, Roosa: Video: Daniel-myrsky jätti jälkeensä karun näkymän Kreikassa *iltalehti.fi*.  8.9.2023. Alma Media Oyj. Viitattu 15.9.2023.
9. ↑  Miller, Brandon; Shackelford, Robert; Liakos, Chris, McLoughlin, Louise & Alam, hande Atay: At least 14 killed as fierce storms and severe flooding lash southern Europe *cnn.com*.  7.9.2023. Discovery Company. Viitattu 15.9.2023. (englanniksi)
10. ↑  UK heat and floods in south-east Europe blamed on ‘omega’ weather system *theguardian.com*.  6.9.2023. Guardian News & Media Limited. Viitattu 15.9.2023. (englanniksi)
11. ↑  Gasteli, Nissim: Libya: Cyclone Daniel leaves behind a sea of devastation and death *lemonde.fr*.  13.9.2023. Société Editrice du Monde. Viitattu 15.9.2023. (englanniksi)